William Aquin Carew

**William Aquin Carew** (født 23. oktober 1922 i St. John’s i Canada; død 8. mai 2012 samme sted) var en kanadisk geistlig og katolsk erkebiskop og diplomat for Den hellige stol.
## Liv og virke
### Bakgrunn
William Aquin Carew, sønn av William J. Carew CBE KCSS og Mary Florence Channing, gikk på *St. Bonaventure College* og *St. Paul Seminary* ved University of Ottawa fra 1927 til 1940.

### Prest
Den 15. juni 1947 ble han ordinert til prest og ble personlig sekretær for Ildebrando Antoniutti, apostolisk delegat for Canada og Newfoundland. Fra 1950 til 1952 studerte han ved Det pavelige diplomatiske akademi i Roma. I 1952 ble han personlig sekretær for Patrick James Skinner C.I.M., erkebiskop av Saint John's, Newfoundland. I 1953 gikk han inn i tjenesten til Den hellige stols statssekretariat og var fra 1963 til 1969 leder for den engelsktalende seksjon og var dermed ansvarlig for alle pavens stats- og diplomatiske audienser.

Carew fulgte pavereisen til Quebec (1959) og til 25-årsjubileet for evangelisering i Cebu i Filippinene. Han organiserte pave Paul VIs reiser til Det hellige land (1964) og til Uganda (1969).

Ved møtet i Jerusalem mellom paven og den ortodokse patriark Athenagoras I, var fader Carew tolk.

### Titulærerkebiskop, apostolisk nuntius til Burundi og Rwanda
Den 27. november 1969 utnevnte pave Paul VI ham som titulærerkebiskop av *Telde* og utnevnte ham til apostolisk nuntius til Burundi og Rwanda. Kardinalprefekten i Kongregasjonen for ordensfolk, kardinal Ildebrando Antoniutti, ordinerte ham til biskop den 4. januar 1970 i Peterskirken; medkonsekratorene var de kuriale erkebiskopene Giovanni Benelli og Sergio Pignedoli. 

I april 1972 var han pavens spesielle utsending til Bangladesh, som noen måneder før var blitt opprettet som selvstendig stat.

### Pro-nuntius til Kypros, delegat til Jerusalem og Palestina
Den 10. mai 1974 ble han utnevnt til apostolisk pro-nuntius til Kypros og apostolisk delegat til Jerusalem og  Palestina (Israel og Jordan). Han var også en apostolisk visitator til i Hellas. Fra 1974 til 1983 var han kansler for Universitetet i Bethlehem og åndelig leder for teologiske studier i Tantur og i *Abraham House*, et hospits i Jerusalem.

### Pro-nuntius til Japan
Den 30. august 1983 ble erkebidkop William Aquin Carew utnevnt til apostolisk pro-nuntius til Japan. Han presenterte sine akkreditiver til keiser Hirohito den 30. november samme år. Han oppmuntret *Den neokatekumenale vei*s virke i landet.

Pave Johannes Paul II godtok hans avgang på grunn av alderen den 11. november 1997. Han vendte da tilbake til Newfoundland. Der var han en stor støttespiller og deltaker i den årlige  botsvandring til *Flatrock* og ledet pilegrimsmessen i mange år. Han døde på St. Patrick's Mercy Home i Saint John's den 8. mai 2012 etter lang tids sykdom i en alder av 89 år.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Kardinal Ildebrando Antoniutti (1898-1974) *1936
* Erkebiskop *William Aquin Carew* (1922-2012) *1970

## Referanser